題鄭氏北墅
作者：趙蕃
朝代：宋

paragraphs: 籃輿度浮梁，朝嵐尚濛濛。
十有九日雨，得晴類投空。
遊巖既願適，訪隠亦好從。
道傍得野舍，一逕幽且通。
主人誰與者，其祖鄭七松。
流風被雲仍，真有隠者風。
問年七十餘，曳履不扶筇。
我年僅其半，而已衰龍鍾。
豈其養生效，殆自起死功。
若人種藝法，橐駝安取同。
木老德亦熟，聞之蘇長公。